
JAVASLATOK
A Foglalkoztatási és Szociális Bizottság felkéri a Költségvetési Ellenőrző Bizottságot mint illetékes bizottságot, hogy állásfoglalásra irányuló indítványába foglalja bele az alábbi javaslatokat:
–	tekintettel az Európai Számvevőszéknek a 2022. évi pénzügyi évre vonatkozó költségvetés végrehajtásáról szóló éves jelentésére;
–	tekintettel az Európai Számvevőszéknek a 2022. évi pénzügyi évre vonatkozó, az uniós ügynökségekről szóló éves jelentésére,
–	tekintettel a Cedefop 2022. évi konszolidált éves tevékenységi jelentésére;
1.	megelégedettségének ad hangot azzal kapcsolatban, hogy az Európai Szakképzésfejlesztési Központ (Cedefop) 2022. évi pénzügyi évre vonatkozó éves beszámolójának alapjául szolgáló ügyleteket az Európai Számvevőszék (a továbbiakban: a Számvevőszék) jogszerűnek és szabályszerűnek ítélte, és úgy ítélte meg, hogy a 2022. december 31-i pénzügyi helyzetről valós képet adtak;
2.	üdvözli, hogy a Cedefop 2022. évi pénzügyi évre szóló költségvetése 26 millió EUR összegre nőtt (2021-ben 25 millió EUR volt)[footnoteRef:1].; elégedettségének ad hangot azzal kapcsolatban, hogy a Cedefop lényegében az összes rendelkezésre álló finanszírozást felhasználta, a költségvetés általános végrehajtási aránya 99,98%-os volt; [1:  Ezek a költségvetési adatok a Számvevőszéknek az uniós ügynökségekről szóló, a 2022. pénzügyi évre vonatkozó éves jelentéséből származnak, és a pénzügyi év során rendelkezésre álló összes kifizetési előirányzaton alapulnak.] 

3.	nagyra értékeli a Cedefop tevékenységeit és arra irányuló magas színvonalú munkáját, hogy kutatásokat, elemzéseket készítsen és technikai tanácsadást és szakértelmet nyújtson a szakoktatási és szakképzési, valamint a képesítésekre és készségekre vonatkozó szakpolitikák terén, azzal a céllal, hogy előmozdítsa az egyének és a munkaerőpiac igényeihez igazított, magas színvonalú képzést; kiemeli, hogy továbbra is biztosítani kell a megfelelő emberi és pénzügyi erőforrásokat, amelyek lehetővé teszik a központ számára, hogy teljesítse megbízatását és továbbra is magas teljesítési arány mellett hajtsa végre munkaprogramját;
4.	üdvözli a központ munkáját, amely – például a Eurofounddal közösen végzett, a Covid19-cel kapcsolatos európai vállalati felmérés révén – segít elemezni, hogy a világjárvány és a digitális átállás hatását az üzleti gyakorlatoknak az uniós munkaerőpiac új realitásaihoz való hozzáigazítására; üdvözli továbbá a központnak a strukturális munkaerőhiányra vonatkozó kutatások összeállításában és terjesztésében játszott szerepét; e tekintetben kiemeli a központnak az ágazati készségigények előrejelzésére irányuló gyakorlatait, előretekintő megközelítést alkalmazva annak megértéséhez, hogy melyek azok a készségprofilok, amelyekre szükség van a kettős átálláshoz;
5.	emlékeztet arra, hogy a központ fontos szerepet tölt be egyrészt annak biztosításában, hogy a digitális készségek Unió-szerte beépüljenek a szakképzésbe, másrészt az európai készségfejlesztési programról, a fenntartható versenyképességet, a társadalmi méltányosságot és rezilienciát célzó szakképzésről, valamint a digitális oktatási cselekvési tervről szóló tanácsi ajánlások végrehajtásának és hatásának nyomon követésében;
6.	megjegyzi, hogy a magas inflációs ráták és a kapcsolódó bérkiigazítás, az eredeti előrejelzéseket meghaladó béremelések, valamint a súlyozási tényező növekedése miatt korlátozott volt a rugalmasság az alaptevékenységhez szükséges további források biztosítására;
7.	gratulál a Cedefopnak az ifjúság európai éve iránti elkötelezettségéhez, valamint ahhoz, hogy a Eurofounddal közösen sikeresen levezette az 5 ügynökség által szervezett „Első az ifjúság! Foglalkoztatás, készségek és az európai fiatalokat segítő szociális szakpolitikák a bizonytalanság idején” című rendezvényt, amelynek az Európai Parlament adott otthont 2022 szeptemberében; nagyra értékeli, hogy a rendezvény további lehetőséget kínált az ifjúságpolitika, valamint a fiatalok előtt álló lehetőségek és kihívások megvitatására a foglalkoztatás, a munkakörülmények, a jóllét és a mentális egészség tekintetében;
8.	sajnálatát fejezi ki amiatt, hogy a Számvevőszék szabálytalanságokat tárt fel a Cedefop által alkalmazott két kirendelt nemzeti szakértőnek a kiküldetési napidíjak központ általi kifizetésével kapcsolatban; tudomásul veszi, hogy a Cedefop ilyen jellegű szabálytalanságokat azonosított és dokumentált a meg nem felelések nyilvántartásában, és külső jogi tanácsadás alapján orvosolta a helyzetet; üdvözli, hogy a központ módosítani kívánja szabályait annak érdekében, hogy minden olyan kirendelt nemzeti szakértő, akinek lakóhelyet kell váltania és Thesszalonikibe kell költöznie, jogosulttá váljon támogatásra, mivel ez biztosítaná a kirendelt nemzeti szakértőkkel szembeni, állampolgárságuktól független egyenlő bánásmódot is;
9.	sajnálatát fejezi ki amiatt, hogy a Számvevőszék észrevételeket talált a költségvetési gazdálkodással kapcsolatban, különösen azt, hogy a hozzájárulás kiszámításának módszerét nem megfelelően alkalmazták, és kéri a Cedefopot, hogy e tekintetben javítsa belső eljárásait;
10.	elismerését fejezi ki a Cedefopnak az energiahatékonyság és az éghajlat-semlegesség javítására irányuló szervezeti terv kidolgozásáért;
11.	üdvözli, hogy a Cedefop végrehajtotta a 2021-es pénzügyi évre vonatkozó költségvetés végrehajtásával kapcsolatos számvevőszéki észrevételek nyomán hozott összes intézkedést;
12.	a rendelkezésre álló információk alapján javasolja a mentesítés megadását az Európai Szakképzésfejlesztési Központ ügyvezető igazgatójának a Cedefop 2022. évi pénzügyi évre szóló költségvetésének végrehajtására vonatkozóan.

MELLÉKLET: AZON SZERVEZETEK VAGY SZEMÉLYEK JEGYZÉKE, AMELYEKTŐL, ILLETVE AKIKTŐL AZ ELŐADÓK ÉSZREVÉTELEKET KAPTAK
<FootprintIntro>Az előadó saját kizárólagos felelősségében nyilatkozik arról, hogy az eljárási szabályzat I. mellékletének 8. cikke értelmében nem kapott észrevételt az e mellékletben említett egyetlen szervezettől vagy személytől sem.</FootprintIntro>

